Jörð skelfur nú undan Norðurlandi. Jarðskjálfti fjórir komma einn að stærð varð um átta kílómetra norður af Gjögurtá á tíunda tímanum í morgun og annar litlu minni á svipuðum slóðum í nótt. Fólk sem býr næst upptökunum fann skjálftana greinilega og börnunum í Dalvíkurskóla leist ekki á blikuna.
Stærsti skjálftinn varð klukkan 9:20 í morgun og voru upptök hans 7,3 kílómetra norð-norðvestur af Gjögurtá. Hann var fjórir komma einn að stærð. Annar skjálfti, þrír komma fimm að stærð, varð tæpa átta kílómetra frá Gjögurtá. Fjölmargir smærri skjálftar hafa svo fylgt í kjölfarið, sá stærsti tveir komma átta að stærð. Skjálftarnir fundust víða, meðal annars á Siglufirði, Dalvík og í Þingeyjarsveit. Friðrik Arnarson, skólastjóri Dalvíkurskóla, fann vel fyrir stærsta skjálftanum.
Og hann segir að börnunum í skólanum hafi brugðið við skjálftann, sérstaklega þó þeim yngri og mörgum hafi ekki staðið á sama.
Það eru tvö skjálftabelti á þessum slóðum, Húsavíkur-Flateyjarmisgengið og Grímseyjarbrotabeltið og eru jarðskjálftar algengir á mörkum þeirra. Mikil jarðskjálftahrina varð á þessum slóðum árið 2020 og hafa ekki mælst svo stórir skjálftar síðan þá.
Tveir snarpir jarðskjálftar urðu skammt undan Norðurlandi í nótt og í morgun - sá stærsti fjórir komma einn að stærð. Skólastjórinn á Dalvík segir að högg hafi komið á skólabygginguna við skjálftann og nemendum hafi ekki litist á blikuna.